32005D0731
L 274/93
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 17 октомври 2005 година
за определяне на допълнителни изисквания по отношение на наблюдението на инфлуенца при дивите птици
(нотифицирано под номер С(2005) 3877)
(текст от значение за ЕИП)
(2005/731/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), и по-специално член 10, параграф 4 от нея,
като има предвид, че:
(1)
Мерките на Общността за контрол на инфлуенцата по птиците бяха въведени с Директива 92/40/ЕИО на Съвета от 19 май 1992 г. относно въвеждане на мерки на Общността за борба с инфлуенцата по птиците (2), за да се гарантира ветеринарна защита и да се допринесе за развитието на птицевъдството.
(2)
След възникването на огнище на много сериозна епидемия на инфлуенца по птиците, причинена от силно патологичния H5N1 щам на вируса, в Югоизточна Азия, започнала през декември 2003 г., беше прието Решение 2004/122/ЕО на Комисията от 6 февруари 2004 г. относно определени защитни мерки по отношение на инфлуенца по птиците в няколко трети страни (3).
(3)
Цитираното решение, изменено няколкократно с цел отчитане на еволюцията на заболяването, по-конкретно неговото разпространение на запад, предвиди прекратяване на вноса в Общността от тези трети страни на птиче месо, живи домашни птици, други живи птици и някои други продукти от птичи произход, само с някои изключения с ограничен обхват. В тази връзка беше отделено специално внимание на заключенията на работната група по инфлуенцата по птиците на Постоянния комитет по хранителната верига и здравето на животните след проведените срещи на 25 август и на 6 септември 2005 г.
(4)
Решение 2004/122/ЕО бе отменено и заменено с Решение 2005/692/ЕО на Комисията от 6 октомври 2005 г. относно някои защитни мерки във връзка с инфлуенцата по птиците в няколко трети страни (4) и с Решение 2005/693/ЕО на Комисията от 6 октомври 2005 г. относно въвеждане на някои защитни мерки във връзка с инфлуенцата по птиците в Русия (5).
(5)
Освен това, за да се ограничи рискът, породен от нетърговския внос на продукти от животински произход, беше прието Решение 2002/995/ЕО на Комисията от 9 декември 2002 г. регламентиращо предпазни мерки по отношение на вноса на продукти от животински произход за лична консумация (6). Цитираното решение беше отменено и заменено с Регламент (ЕО) № 745/2004 на Комисията от 16 април 2004 г. относно определяне на мерки по отношение на внос на продукти от животински произход, преназначени за лична консумация (7).
(6)
В допълнение на това, от 2002 г. държавите-членки въведоха програми за контрол и наблюдение на инфлуенцата по птиците по домашните и дивите птици. Тези програми бяха одобрени с Решение 2002/673/ЕО на Комисията от 22 август 2002 г. за одобряване на програмите за провеждане на изследвания от държавите-членки на инфлуенцата по птиците при домашните и дивите птици (8) и Решение на Комисията 2004/630/ЕО от 27 юли 2004 г. за одобряване на програмите за провеждане на изследвания от държавите членки на инфлуенцата по птиците при домашните и диви птици през 2004 г. и за установяване на правила за отчитане и допустимост на финансовата помощ от страна на Общността за покриване на разходите за изпълнение на тези програми (9).
(7)
През последните години такива програми са одобрени с Решение 2005/732/ЕО на Комисията от 17 октомври 2005 г. относно одобряване на програмите за провеждане на изследвания от държавите-членки на инфлуенцата по птиците при домашните и диви птици през 2005 г. и за установяване на правила за отчитане и допустимост на финансовата помощ от страна на Общността за покриване на разходите за изпълнение на тези програми (10), във връзка по-специално със заключенията на работната група по инфлуенцата по птиците на Постоянния комитет по хранителната верига и здравето на животните след проведените срещи на 25 август и на 6 септември 2005 г.
(8)
На своята среща на 6 септември 2005 г. работната група по инфлуенцата по птиците на Постоянния комитет по хранителната верига и здравето на животните, препоръча между другото, регистрираната над нормалната смъртност и появата на значими огнища на заболяването при диви птици следва да бъдат подложени на контрол и наблюдения, както и на лабораторни тестове за наличие на инфлуенца по птиците.
(9)
Следователно е целесъобразно да се допълнят тези съществуващи вече правила на Общността и да се установят конкретни правила по отношение на контрола, наблюдението и тестването на поява на заболявания в дивите птици и по-специално при дивите водни птици.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки гарантират, че техните компетентни органи предприемат подходящи мерки съвместно с организации за диви птици, лов и други сходни организации, които уведомяват незабавно компетентните органи за всяка проява на по-висока от нормалната смъртност или възникнали по-значими огнища на заболяване на диви птици и специално на диви водни птици.
Член 2
1. Незабавно след получаване от страна на компетентните органи на уведомяването по член 1 и когато не е установена ясна причина за заболяване, различно от инфлуенцата по птиците, държавите-членки осигуряват:
а)
вземане на проби от мъртви птици и ако е възможно от други птици, които са били в контакт с мъртвите птици и
б)
подлагане на тези проби на лабораторни тестове за установяване наличието на вирус на инфлуенцата по птиците.
2. Държавите-членки уведомяват незабавно Комисията в случай на положителен резултат от лабораторните тестове за наличие на вирус на високопатогенна инфлуенцата по птиците, посочен в параграф 1, буква б).
Член 3
Държавите-членки изменят своето законодателство с оглед на неговото привеждане в съответствие с настоящото решение и разгласяват незабавно по подходящ начин приетите мерки. Те информират незабавно Комисията за това.
Член 4
Настоящото решение се прилага до 31 януари 2006 г.
Член 5
Адресати на настоящото решение са държавите-членки.
Съставено в Брюксел на 17 октомври 2005 година.